b'\n_START_ARTICLE_\nPuo\xc5\xa1nusis gvazdikas\n_START_SECTION_\nPaplitimas ir augaviet\xc4\x97s\n_START_PARAGRAPH_\nNat\xc5\xabraliai paplit\xc4\x99s Europoje, i\xc5\xa1skyrus pietin\xc4\xaf ir vakarin\xc4\xaf pakra\xc5\xa1\xc4\x8dius, ir Azijoje, i\xc5\xa1skyrus tropikus. Lietuvoje r\xc5\xab\xc5\xa1is rasta pietin\xc4\x97je dalyje. Patvirtintos radaviet\xc4\x97s yra tik Kalvarijoje ir Daugirdi\xc5\xa1k\xc4\x97se. Literat\xc5\xabroje nurodomos radaviet\xc4\x97s Druskininkuose, Var\xc4\x97noje, Vilniaus apylink\xc4\x97se, Vilkavi\xc5\xa1kio rajone, Ei\xc5\xa1i\xc5\xa1k\xc4\x97se._NEWLINE_Auga laikinai perteklingai dr\xc4\x97kinamose, kartais durpin\xc4\x97se pievose, da\xc5\xbeniausiai pami\xc5\xa1k\xc4\x97se, Molinion s\xc4\x85jungos bendrijose. M\xc4\x97gsta \xc5\xa1vies\xc4\x85. Auga negausiai, pavieniais kerais.\n_START_SECTION_\nBiologija\n_START_PARAGRAPH_\nTai daugiametis, iki 80\xc2\xa0cm auk\xc5\xa1\xc4\x8dio, sumed\xc4\x97jusiu \xc5\xa1akniastiebiu \xc5\xbeolinis augalas. Lapai \xc5\xbealios spalvos, ploni, iki 8\xc2\xa0cm ilgio. \xc5\xbdiedai su penkiais karpytais vainiklapiais, 3-5\xc2\xa0cm skersmens, \xc5\xa1viesiai ro\xc5\xbein\xc4\x97s spalvos, stipraus malonaus kvapo. Vaisius\xc2\xa0\xe2\x80\x93 \xc5\xbealia d\xc4\x97\xc5\xbeut\xc4\x97._NEWLINE_\xc5\xbdydi nuo bir\xc5\xbeelio iki rugpj\xc5\xab\xc4\x8dio m\xc4\x97nesio. Dauginasi s\xc4\x97klomis ir vegetatyviai, ta\xc4\x8diau neintensyviai._NEWLINE_Tai pagrindinis kand\xc5\xbei\xc5\xb3 Coleophora musculella maisto \xc5\xa1altinis.\n_START_SECTION_\nNaudojimas\n_START_PARAGRAPH_\nPuo\xc5\xa1nusis gvazdikas auginamas kaip dekoratyvinis augalas dar\xc5\xbeeliuose, yra i\xc5\xa1veista dekoratyvini\xc5\xb3 veisli\xc5\xb3. Lapai valgomi, juos galima virti ir i\xc5\xa1 j\xc5\xb3 pasidaryti g\xc4\x97rim\xc4\x85. \xc5\xbdiedai turi saldaus nektaro. Augalas turi saponin\xc5\xb3, ta\xc4\x8diau nepakankamai, kad pakenkt\xc5\xb3 vartojan\xc4\x8diam. Naudotas kin\xc5\xb3 liaudies medicinoje prie\xc5\xa1 infekcijas, kaip kontraceptikas, diuretikas.\n_START_SECTION_\nApsauga\n_START_PARAGRAPH_\n\xc4\xaera\xc5\xa1yta \xc4\xaf saugom\xc5\xb3 augal\xc5\xb3 r\xc5\xab\xc5\xa1i\xc5\xb3 s\xc4\x85ra\xc5\xa1\xc4\x85 1962\xc2\xa0m. B\xc5\xabtina saugoti radavietes, paskelbti jas draustiniais ir riboti, bet neu\xc5\xbedrausti \xc5\xa1ienavim\xc4\x85 ir ganym\xc4\x85. Augalai nyksta transformuojant ekotopus, u\xc5\xbestatant teritorijas, d\xc4\x97l rekreacijos._NEWLINE_Augalas \xc4\xafra\xc5\xa1ytas \xc4\xaf Lietuvos raudon\xc4\x85j\xc4\x85 knyg\xc4\x85.'